《足亭张康节南亭也台数尺亭在其上》
宋代·李廌

人生天地间，海中一浮沤。
欲求无厌心，无乃不胜求。
知足有真乐，不然多悔尤。
浅儒急名誉，夸人矜智谋。
语默偕蟪蛄，生死等蜉蝣。
不如知足者，澹然乐忘忧。
袖手阅万变，默坐观九州。
众舍吾独存，同波终异流。
君看至足处，无得亦无修。
万物固皆备，反照靡不周。
昧者强务外，巧伪日向偷。
昔饥止愿饱，既饱思膳羞。
昔寒止愿温，既温思孤裘。
非徒漫自苦，动辄成赘疣。
相圃有足亭，可见好善优。
公孙皆秉哲，克念践先猷。
欲种岂弟德，求异恩泽侯。
秀岭耸苍玦，寒溪摇翠钩。
云传邓林雨，月送沧浪秋。
晓暝竹烟暗，午薰花气浮。
凉颸泛南荣，返照过东畴。
所遇皆可乐，觞咏友浮丘。
岂必朝玄圃，弭节夕瀛洲。
永怀树亭意，足焉此优游。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。